**Н У „ Васил Левски“, гр. Пазарджик**

**Д О К Л А Д**

**„Зелена класна стая“**

*Мариана Вълнарова - ст. нач. учител в НУ “Васил Левски“, гр. Пазарджик*

*mariana.valnarova75@abv.bg*

*Статията представя практически идеи за насърчаване на положително отношение към природата в начална училищна възраст. Основната задача, която стои пред нас - учителите в началното училище, е да въведем децата в света на природата, да ги научим да я обичат и опазват. Това е непрекъснат процес, свързан с развитието, мисленето и поведението на учениците, включващи ги в различни инициативи, съобразени с възрастта и интересите им. Ето защо фокусираме вниманието си върху усвояването на знания и умения за екологично образование.*

 Проблемът за взаимоотношенията на човека с природата отдавна привлича вниманието на хората. Детето е развиващ се субект на дейността и следователно неговите отношения с природата могат да бъдат изследвани през призмата на това, как то си взаимодейства с нея и контекста на това взаимодействие не само развива ценностните си ориентации, но и твори своето собствено Аз. Формиращата се екологична култура на детската личност оказва влияние върху ориентацията и оценката на състоянието на заобикалящата среда и избора на поведение. Още от детска градина започва , а след това и в училище се полагат основите на екологичната култура на децата. Така те постепенно и плавно навлизат в света на познанието за природата. По-нататъшното им отношение към природата до голяма степен ще зависи от това дали осъзнават нейната ценност и колко дълбоко ще бъдат възпитани естетически и морални отношения към природните обекти. Формирането на отговорно отношение към природата у децата е сложен и продължителен процес. Крайният резултат трябва да бъде не само придобиването на определени знания и умения, но и развитието на емоционална отзивчивост, способност и желание за активна защита, подобряване и облагородяване на природната среда. Проблемът за екологичното възпитание и образование е съществувал и ще продължава да съществува през цялото развитие на човечеството. Всички сме убедени, че правилното екологично образование ще предотврати много екологични и климатични проблеми на човечеството в бъдеще. Именно в училищна възраст детето получава основите на систематичните знания; тук се формират и развиват чертите на неговия характер, воля, морален облик.

 Основната ни насоченост в тази посока е да направим децата съпричастни към проблемите на съвременното общество и да създадем гражданско съзнание у тях, увеличавайки инициативите, ориентирани към включване на децата в дейности с екологична насоченост. Още Коменски в своята педагогическа система защитава тезата, че у децата още от предучилищна възраст трябва да се формира система от научни знания за природата, достъпна за разбирането им и този процес да бъде под ръководството на възрастен.

 Целта на този вид образование е формирането на отговорно отношение към околната среда, което се изгражда на основата на екологична култура и поведение. Това предполага спазване на моралните и законови принципи на управление на природата и популяризиране на идеи за нейното оптимизиране, активна работа за изучаване и опазване на природата. Отговорното отношение към нея е комплексна характеристика на човека. То се изразява в активна творческа дейност, в изучаването и опазването на околната среда и популяризирането на идеи за правилно използване на природата, в борбата с всичко, което има пагубен ефект върху нея. Условието за такова обучение и образование е организирането на взаимосвързани научни, естетически и практически дейности на учениците, насочени към изучаване и подобряване на връзката между природата и човека.

 Най-често използвани методи и похвати в моята работа бяха:

* Наблюдение;
* Беседа;
* Включване на децата в реални ситуации, при които те да се осъзнаят като истински фактори за опазване и възпроизводство на средата около тях;
* Моделиране;
* Изобразителна дейност;
* Разкази; Поощрения; Пример

 Невъзможно е да не споменем екологията на училищното жилище, където нашите ученици прекарват по-голямата част от времето си, както и организирането на здравословна среда. Затова ние нарекохме поредицата от инициативи в тази посока „Зелена класна стая“. Емоционалното, психическото и физическото здраве на учениците зависи пряко от комфорта на условията на околната среда, в които децата живеят, от вида дейности с децата, които предизвикват положителни емоции. Децата участват в поддържането на екологично комфортни условия в училищната къща, в „Зелената си класна стая“: дежурят, поддържат чистота и ред в нея под прякото ръководство на Еко патрули, систематично извършват общото й почистване . Нашето училище предлага добри възможности за екологично образование. В класните стаи, коридорите, двора на училището има много растения. Децата знаят, че те не само създават уют в училището и го украсяват, но и пречистват въздуха. С наши беседи ,експерименти и активното съдействие на родителите децата вече знаят как да се грижат за растенията и как да ги отглеждат. Има много зеленина и красиви цветя, не само вътре в училището, но и в училищния двор.

 С участието си в този проект с моите ученици проведохме следните възпитаващи ситуации-активности:

* Изработихме пано - националния ни флаг със скандинавски мъх по повод Националния празник на България 3. март- екологично важен вид лишей, който образува мек килим от мъх върху големи площи. Едно от най-ценните свойства на мъха е това, че стабилизира нивата на влажност на въздуха в помещенията, в които се намира. При относителна влажност на въздуха под 40%, той отдава влага, а при стойности над 60%, абсорбира ненужната влага. По този начин, подобрява средата за живот в помещенията, ограничава появата на плесен и разпространението на вредни микроорганизми в районите с по-висока влажност. Предстои изработката на природогеографска карта на България със скандинавски мъх.
* Подредихме декоративно висящо пано с помощта на изкуствени лиани върху, които закачихме фотографии показващи красотата на природата. Децата имаха за задача, когато имат излети със семействата си сред природата да заснемат частица от красотата й, да проявят тези кадри и да ги споделят с нас. Така виждайки тази красота провокираме у тях загриженост да бъде запазена и съхранена природата и занапред , за идните поколения.
* В периода на “Зеленото училище“ по време на излетите, децата си събираха различни дарове на природата, които по-късно в преднамерени ситуации използвахме и ще използваме занапред като материали за направата на различни проекти от естествени материали- мъхове, лишеи, шишарки. На излетите разиграхме различни игри- състезания за събиране на отпадъци, разпознаване или назоваване на определен брой видове ( птици, дървета, други сухоземни животни), след което рисуваха впечатленията си от природата, които са останали най- ярки в съзнанието им.
* Подредихме кът в класната стая със стайни растения, които децата засадиха в къщи със своите родители и продължиха да се грижат за тях в училище.
* Изработиха проекти на мини къщички с мини дворчета с жива растителност, за която се грижеха сами , поливаха и наблюдаваха развитието на насадените семена и цветя и създаваха у себе си отговорност и лична загриженост за живота на тези растения , на които те самите дават живот и го поддържат жив.
* Повечето от децата имаха още от самото начало на учебната година стъклени бутилки за вода, но след като беседвахме и обсъдихме с тях неколкократно за лошото влияние, употребата и замърсяването на природата от пластмасови изделия, вече всички деца от класа са със стъклени бутилки за вода, а пластмасовите чашки, които ползваха понякога за вода от диспенсъра ни в класната стая заменихме с картонени за еднократна употреба.
* Другата активност бе наречена - „Семенце , живей!“- в края на зимата децата посяха семенца на различни растения в импровизирани къщички закачени на стъклото на прозореца , грижиха се за тях, за да поникнат, проследиха и обсъждахме растежа на семенцата, последователността на развитие на отделните части на растението и нужните им условия за живот. Други деца засадиха дърво : който има възможност на село или в парка и започна да се грижи за него като задачата бе да се снима с новозасаденото младо дръвче сега и с него след 4 години. Други, които нямат възможност да засадят имаха за задача да „осиновят“ дърво в парка , в градинката пред блока или на село като полагат грижи да го окопават , поливат, боядисат стъблото му с вар ,за да няма насекоми унищожаващи кората му.
* „Цветя сред цветята“- Отново с активното участие на родителите от класа успяваме да украсим двора на училището и беседката , която я използваме за "Класна стая на открито" с цветя в сандъчета, а тя стана по-уютна и красива, приятна за провеждане на учебни часове в нея.

Целта бе да включим децата в дейности, които да са богати на много преживявания, които да завършат с резултат, удовлетворяващ децата и да остави трайна следа в тяхното съзнание.

* В класната стая имаме "Шарено столче", което е с различни приложения /разказват се приказки, весели истории, рецитират стихотворения, задават гатанки през междучасията и др./ , но специално по проекта го ползвахме да разказваме кое дете, каква екологична дейност е свършило около блока, къщата или сред природата , когато е било на излет с родителите си, къде е почистило или засадило растение. Децата споделяха с гордост своите активности за по - красива и приветлива природа.

 Всички сме убедени , че работата по екологичното възпитание на децата ще бъде резултатна, ако започне от ранното детство и се застъпи с ползотворната за училищна възраст дейност – игровата. Занимателния й характер е известно, че развива, както отделните психологически процеси, така и цялостното изменение на личността и преминава към водеща дейност – учебната. Чрез нея децата си разменят впечатления, предлагат идеи, реализират и експериментират желани от тях проекти и ситуации. Игрите с екологична насоченост имат определено емоционално, когнитивно и социализиращо предназначение и са изключително ефективни за екологичното възпитание на децата от предучилищна, училищна възраст и занапред.

За да не бъде безпочвено екологичното образование, най-важно е да се формира екологично съзнание. Екологично образован човек, знаейки каква вреда нанасят определени действия на природата, формира своето отношение към тези действия и сам решава въпроса за тяхната законност. Ако човек е екологично образован, тогава нормите и правилата на екологично поведение ще имат солидна основа и ще станат убеждения на този човек.
В училищна възраст се развива личността, полагат се основите на светогледа на човека, формира се отношението му към света около него - природата, другите хора, културата.

 Аз смятам и гордо мога да заявя, че тези основи и убеждения за екологично поведение у моите деца от 3.“в“ клас на НУ “Васил Левски“, гр. Пазарджик са вече стабилни и осъзнати.

гр. Пазарджик Кл. р-л на 3. „в“ клас : Мариана Вълнарова